વૈશાખી મૂળ તો પંજાબી લોકોનો પ્રિય ઉત્સવ છે. આપણો દેશ ખેતીપ્રધાન છે અને આ ખેતી કુદરત પર નિર્ભર છે. પંજાબ એટલે પાંચ નદીઓનો પ્રદેશ. આ પ્રદેશમાં કુદરતની અસીમ કૃપા છે. ફળદ્રુપ જમીન, પાણીની સુવિધા, અનુકૂળ વાતાવરણ વગેરેને કારણે અહીં મબલક ઘઉં પેદા થાય છે. વૈશાખ મહિનામાં ઘઉંનો પાક સંપૂર્ણ તૈયાર થઈ જાય છે. ત્યારે આ પાક જેની કૃપાને કારણે થયો છે, તેની કૃપાને આનંદથી વ્યક્ત કરવાનો અવસર એટલે જ વૈશાખી પર્વ. પંજાબીઓ વૈશાખીના પર્વે ઘઉંના પાકની કાપણી કરે છે, એટલું જ નહિ, કુદરતની અસીમ કૃપાને કારણે મબલક પાક થતાં પંજાબીઓ ખુશખુશાલ થઈ ઝૂમી ઊઠે છે અને પોતાની આગવી લઢણમાં ગીત, નૃત્ય દ્વારા પોતાના દિલનો આનંદ વ્યક્ત કરે છે.